কলকাতা বিমানবন্দরে আগুন আতঙ্ক। অল্পের জন্য বড় দুর্ঘটনা এড়ালো ভূটান এয়ারলাইন্সের বিমান। রক্ষা পেলেন শ’খানেক যাত্রী। 
এ দিন দুপুরে ভূটান এয়ারলাইন্সের ওই বিমানটি কলকাতা বিমানবন্দরে অবতরণের সময়েই সেটির প্রপেলার থেকে ধোঁয়া বেরোতে দেখা যায়। দ্রুত বিমান থেকে যাত্রীদের নামিয়ে আনা হয়। ঘটনাস্থলে আসে বিমানবন্দরের দমকল বাহিনী, অ্যাম্বুল্যান্স। কোস্ট গার্ডের একটি দলও যাত্রীদের সহায়তায় চলে আসে।
যদিও, বড় কোনও দুর্ঘটনার আগেই পরিস্থিতি নিয়ন্ত্রণে আনা হয়। ধোঁয়া বন্ধ করার পাশাপাশি যাত্রীদেরও নিরাপদে বিমানবন্দরের ভিতরে নিয়ে যাওয়া হয়। তবে তাড়াহুড়োয় নামতে গিয়ে দু’-একজন যাত্রীর অল্প চোট লাগে।
এই ঘটনার জেরে অবশ্য বিমান ওঠানামা ব্যাহত হয়নি। কী কারণে বিমানটির প্রপেলার থেকে ধোঁয়া বেরোচ্ছিল তা খতিয়ে দেখা হচ্ছে।